Komisijos Sprendimas
1998 m. birželio 26 d.
dėl pagal Tarybos direktyvos 96/82/EB dėl didelių, su pavojingomis medžiagomis susijusių avarijų pavojaus kontrolės 9 straipsnį taikomų išimčių suderintų kriterijų
(pranešta dokumentu Nr. C(1998) 1758)
(tekstas svarbus EEE)
(98/433/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 9 d. Tarybos direktyvą 96/82/EB dėl didelių, su pavojingomis medžiagomis susijusių avarijų pavojaus kontrolės [1], ypač į jos 9 straipsnį,
kadangi Direktyvos 96/82/EB 9 straipsnyje nustatyta, jog valstybės narės reikalauja, kad tam tikrų objektų operatoriai pateiktų saugos ataskaitas;
kadangi Direktyvos 96/82/EB 9 straipsnio 6 dalies a punkte nustatyta, kad kai kompetentinga institucija įsitikina, kad objekte ar kurioje nors jo dalyje esančių konkrečių medžiagų būklė negali kelti didelės avarijos pavojaus, valstybė narė gali, remiantis b punkte nurodytais kriterijais, leisti saugos ataskaitoje reikalaujamą informaciją pateikti tik tais aspektais, kurie svarbūs liekamąjį poveikį turinčių didelių avarijų prevencijai ir jų padarinių žmonėms bei aplinkai apribojimui;
kadangi šie kriterijai neturi įtakos pavojingų medžiagų kiekių nustatymui dėl Direktyvos 96/82/EB 9 straipsnio taikymo;
kadangi Direktyvos 96/82/EB 9 straipsnio 6 dalies b punkte nustatyta, kad kol bus pradėta taikyti minėta direktyva, 1982 m. birželio 24 d. Tarybos direktyvos 82/501/EEB dėl tam tikros pramoninės veiklos keliamo didelių avarijų pavojaus [2] 16 straipsnyje nustatyta tvarka Komisija patvirtina suderintus kriterijus, kuriais remdamasi kompetentinga institucija nusprendžia, ar objekto būklė nekelia didelių avarijų pavojaus tokia prasme, kaip vartojama a punkte;
kadangi šiame sprendime numatytos priemonės atitinka pagal Direktyvos 82/501/EEB 16 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 96/82/EB dėl didelių, su pavojingomis medžiagomis susijusių avarijų pavojaus kontrolės 9 straipsnio 6 dalies taikymui Komisija patvirtina šio sprendimo priede išdėstytus suderintus kriterijus.
2 straipsnis
Šis sprendimas skirtas valstybėms narėms.
Priimta Briuselyje, 1998 m. birželio 26 d.